KIRJALLINEN KYSYMYS E-3316/01

esittäjä(t): Jorge Hernández Mollar (PPE-DE) komissiolle

(28. marraskuuta 2001)

Aihe: Andalusialaisten luonnonmukaisten tuotteiden kaupan tuki

Espanjalainen Asociación de Empresas con Productos Ecológicos de Andalucía -yhdistys pyrkii edistämään luonnonmukaisten tuotteiden tuotantoa ja kaupan pitämistä, minkä takia se tarvitsee tietoa yhteisön tuista tällä alalla.

Helmikuussa 2001 perustettu voittoa tavoittelematon yhdistys edustaa Andalusian luonnonmukaisia elintarvikkeita tuottavia maatalousalan yrityksiä ja sen pääasiallisena tavoitteena on luonnonmukaisen tuotannon edistäminen.

Voiko komissio ilmoittaa edellä mainitun yhdistyksen toimialaan liittyen, minkälaisia erityistukia yhteisön lainsäädännön mukaan on mahdollista saada luonnonmukaisesti tuotettujen elintarvikkeiden tuotannon ja kaupan pitämisen edistämiseksi?

Franz Fischlerin komission puolesta antama vastaus

(15. tammikuuta 2002)

Neuvoston kesäkuussa 1999 hyväksymän uuden maaseudun kehityspolitiikan tavoitteena on ottaa käyttöön yhtenäinen ja kestävä kehys, joka takaa maaseutualueiden tulevaisuuden edistämällä työpaikkojen säilyttämistä ja luomista sekä ottamalla huomioon maataloustuotteiden laatuvaatimukset ja ympäristövaatimukset. Tietyt Euroopan maatalouden ohjaus- ja tukirahaston (EMOTR) tuesta maaseudun kehittämiseen ja tiettyjen asetusten muuttamisesta ja kumoamisesta 17 päivänä toukokuuta 1999 annetussa neuvoston asetuksessa (EY) N:o 1257/1999(1) säädetyt ja maaseudun kehittämistä koskevien ohjelmien yhteydessä hyväksytyt rakenteelliset toimenpiteet saattavat myös osaltaan edistää ratkaisujen löytämistä parlamentin jäsenen mainitsemiin ongelmiin.

Myös maatalouden ympäristötoimien perusteella voidaan tietyin edellytyksin myöntää palkkioita viljelijöille, jotka sitoutuvat luonnonmukaiseen tuotantoon maataloustuotteiden luonnonmukaisesta tuotantotavasta ja siihen viittaavista merkinnöistä maataloustuotteissa ja elintarvikkeissa 24 päivänä kesäkuuta 1991 annetun neuvoston asetuksen (ETY) N:o 2092/91(2) säännösten mukaisesti. Nämä toimenpiteet on sisällytetty Espanjan maaseudun kehittämistä koskevaan horisontaaliseen ohjelmaan. Tavoitteen 1 kohdealueisiin kuuluvien Espanjan alueiden tuotantorakenteiden parantamista koskevassa horisontaalisessa toimintaohjelmassa määrätään maatalouden investointituista muun muassa maataloustuotteiden laadun parantamiseksi. Andalusiaa koskevassa toimintaohjelmassa määrätään erityisesti tuotteiden laadun parantamiseksi ja valvomiseksi, tuotannon suuntaamiseksi markkinoiden kehityssuuntausten mukaisesti ja uusien markkinamahdollisuuksien avaamiseksi myönnettävistä jalostus- ja markkinointituista. Lisäksi ohjelmaan sisältyy maaseutualueiden mukauttamisen ja kehittämisen kannustamiseen erityisesti maatiloille tarjottavien palvelujen ja laatutuotteiden markkinoinnin alalla myönnettäviä tukia.

Huomautettakoon tässä yhteydessä, että näiden ohjelmien hallinnointi kuuluu jäsenvaltioille ja siten niiden kansallisille ja/tai alueellisille viranomaisille.

Andalusian luonnonmukaisten tuotteiden valmistajien yhdistyksen olisi tämän vuoksi käännyttävä näiden ohjelmien hallinnoinnista vastaavien Espanjan viranomaisten puoleen sen selvittämiseksi, voidaanko kyseisille toimille myöntää tukea edellä mainituista ohjelmista.

(1) EYVL L 160, 26.6.1999.

(2) EYVL L 198, 22.7.1991, sellaisena kuin se on viimeksi muutettuna 2.3.2001 annetulla komission asetuksella (EY) N:o 436/2001, EYVL L 63, 3.3.2001.